NWU se Vaalkampus bly toeDie Noordwes-Universiteit se Vaaldriehoek-kampus Foto: NWU Die universiteit het in ŉ verklaring gesê petrolbomme is omstreeks 04:00 vanoggend na die hoofingang van die kampus gegooi. “Sekuriteitswagte wat tydens die voorval aan diens was, het die vuur geblus. Geen skade is aangerig nie en niemand is beseer nie.” Volgens die universiteit is daar na aanleiding van die voorval en ter wille van die veiligheid van personeel en studente besluit om nie die kampus vandag te heropen nie. “Die situasie sal deur die dag dopgehou word, waarna ŉ besluit oor die akademiese aktiwiteite vir die res van die week geneem sal word. Ons doen ŉ beroep op ons belanghebbers om sulke kriminele dade, wat geen plek op ons universiteit en in ons land het nie, te veroordeel.” Geen voorvalle is op die Mafikengkampus aangemeld nie en personeel het sedert vanoggend hul werksaamhede op die kampus hervat. Akademiese aktiwiteite op die Potchefstroomkampus gaan normaalweg voort. Die situasie op al drie kampusse word voortdurend dopgehou. Die Mafikeng- en Vaaldriehoekkampusse is Donderdag onmiddellik gesluit weens die #FeesMustFall-betogings wat universiteite landwyd lamlê.